**INFORMACIJA GYVŪNŲ LAIKYTOJAMS**

 Rokiškio rajono savivaldybės administracijos Ūkio ir viešosios tvarkos skyriaus specialistai primena, kad asmenys, auginantys gyvūnus, privalo laikytis Gyvūnų laikymo Rokiškio rajono savivaldybės teritorijos gyvenamosiose vietovėse taisyklių, patvirtintų Rokiškio rajono savivaldybės administracijos direktoriaus 2013m. birželio 4d. įsakymu Nr. AV- 486, Rokiškio rajono savivaldybės Gyvenamųjų vietovių tvarkymo ir švaros taisyklių, patvirtintų Rokiškio rajono savivaldybės tarybos 2009m. kovo 27d.Nr. TS - 4.55.

 Šios Taisyklės privalomos visiems gyvūnų laikytojams.

 Gyvūnų laikytojas privalo užtikrinti, kad viešosiose vietose, dviejų butų ar daugiabučių namų bendrojo naudojimo patalpose, pvz.: atviruose balkonuose, rūsiuose, koridoriuose, laiptinėse ir kt., gyvūnai nebūtų paliekami be priežiūros ir (ar) ten laikomi.

 Gyvūnui priteršus viešoje vietoje, dviejų butų ar daugiabučių namų bendrojo naudojimo patalpose ar kito asmens žemės valdoje, gyvūno laikytojas nedelsdamas turi surinkti gyvūnų ekskrementus ar kitus gyvūno paliktus teršalus.

 **Asmenims draudžiama:**

* vesti, neštis, eiti su gyvūnais ar juos su savimi turėti teritorijose, patalpose ir kitose vietose, pažymėtose draudžiamuoju ženklu;
* vedžioti gyvūnus vaikų žaidimų aikštelėse, sporto aikštynuose, stadionuose.

 Pavojingi ir koviniai šunys bei kovinių ir pavojingų šunų mišrūnai bendrojo naudojimo patalpose, viešose vietose vedžiojami (vedami) laikant už pavadėlio ir su antsnukiu. Kiti šunys bendrojo naudojimo patalpose, viešose vietose vedžiojami (vedami) laikant už pavadėlio ir su antsnukiu ar be jo. Šunį vedantis asmuo turi užtikrinti, kad šuo nekels grėsmės žmonėms ir kitiems gyvūnams. Jei šalia yra žmonių ar gyvūnų, pavadėlis turi būti sutrumpinamas tiek, kad šuo nekeltų grėsmės žmonėms ir kitiems gyvūnams.

 Gyvūno savininkas, laikytojas ar nukentėjęs asmuo nedelsdamas turi pranešti teritorinei Rokiškio Valstybinės maisto ir veterinarijos tarnybai ( Kamajų g. 5, Palūšnių k., LT-42165 Rokiškio r., tel. (8 458) 52 852, faks. (8 458) 52 852, el. paštas rokiskis@vmvt.lt ) ar sveikatos priežiūros įstaigai, jeigu šuo, katė ar kitas pasiutligei imlus gyvūnas apkandžiojo, apdraskė ar kitaip sužeidė žmones ar gyvūnus.

 Asmenys, pažeidę Gyvūnų gerovės ir apsaugos reikalavimus, Gyvenamųjų vietovių tvarkymo ir švaros taisyklių reikalavimus atsako Lietuvos Respublikos įstatymų nustatyta tvarka pagal Administracinių nusižengimų kodeksą.